‘এবিপি নিউজ’-সহ একাধিক টেলিভিশন চ্যানেলকে দেওয়া সাক্ষাৎকারে নবনির্বাচিত কংগ্রেস সভাপতি বলেন, ‘‘বিধানসভা ভোটের প্রচারপর্বে গুজরাতবাসীকে উন্নয়নের কোনও দিশা দেখাতে পারেননি প্রধানমন্ত্রী নরেন্দ্র মোদী। ওঁর বক্তৃতার অর্ধেক অংশ জুড়ে ছিল কংগ্রেসের সমালোচনা আর বাকি অর্ধেকটা নিজের কথা!’’ রাহুলের দাবি, কংগ্রেসের পক্ষে জনসমর্থনের আঁচ পেয়েই মোদী এমনটা করেছেন। বিধানসভা ভোটে বিজেপি’র ভরাডুবি হবে বলে দাবি করে রাহুলের মন্তব্য, ‘‘ভোটের ফল দেখে বিজেপি চমকে যাবে। আমরা জয়ী হলে গুজরাতের নেতারাই সরকার পরিচালনা করবেন।’’